钦定古今图书集成/明伦汇编/氏族典/第253卷 > 《廖用贤尚友录》 > 王陵
## 钦定古今图书集成/明伦汇编/氏族典/第253卷 > 《廖用贤尚友录》 > 王陵

按《汉书王陵传》：“陵，沛人也。始为县豪。高祖微时，兄事
陵。高祖起沛，陵聚党数千人，居南阳。及汉王还击项
籍，乃以兵属汉。项羽取陵母置军中，欲以招陵，母伏
剑死。陵卒从汉王定天下，封为安国侯。陵为人少文
任气，好直言。为右丞相二岁，惠帝崩，高后欲立诸吕
为王，问陵，陵曰：‘非约也’。问左丞相平及绛侯周勃等”，
皆曰：“今太后称制，欲王昆弟诸吕，无所不可。”于是吕
太后欲废陵，迺阳迁陵为帝太傅，实夺之相权。陵怒，
谢病免，杜门竟不朝请，十年而薨。